Illum, il-Kummissjoni Ewropea qed tippubblika r-rapport tagħha dwar l-applikazzjoni tal-Karta tad-Drittijiet Fundamentali tal-UE. Ir-rapport jenfasizza li filwaqt li l-2017 kienet sena ta' sfidi għad-drittijiet fundamentali, l-istrutturi u l-istrumenti fis-seħħ biex jiżguraw li d-drittijiet tal-Karta jkunu realtà kienu qed jiffunzjonaw. It-tisħiħ tal-appoġġ għar-rispett u l-promozzjoni tad-drittijiet fundamentali, l-istat tad-dritt u d-demokrazija, inkluż l-appoġġ għal soċjetà ċivili ħielsa u vibranti, se jibqa' jokkupa post ċentrali fl-2018. L-Ewwel Viċi President Frans Timmermans qal: “Din is-sena niċċelebraw is-70 anniversarju tad-Dikjarazzjoni Universali tad-Drittijiet tal-Bniedem tan-NU. Din hija opportunità tajba biex infakkru li d-drittijiet fundamentali, id-demokrazija u l-istat tad-dritt huma t-tliet pilastri li huma l-pedament tal-Unjoni Ewropea. Il-Karta tagħna tad-drittijiet fundamentali m'hijiex fakultattiva. L-istituzzjonijiet tal-UE huma marbuta biha, u daqstant'ieħor huma l-Istati Membri meta jimplimentaw id-dritt tal-UE. Il-Qorti tal-Ġustizzja tal-UE u l-qrati nazzjonali għandhom rwol importanti biex jiddefendu d-drittijiet fundamentali u l-istat tad-dritt fl-Unjoni kollha.” Věra Jourová, il-Kummissarju tal-UE għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “Rajna xi żviluppi inkoraġġanti fl-2017, pereżempju fejn jidħol l-indirizzar tar-razziżmu u ta' diskors ta' mibegħda illegali ieħor onlajn permezz tal-kodiċi ta' kondotta tagħna mal-pjattaformi tal-midja soċjali. Il-Pilastru Ewropew tad-Drittijiet Soċjali kien ukoll pass importanti lejn iktar ugwaljanza, li juri li l-Ewropa hija ferm iktar minn suq. Hija Unjoni ta' valuri, li tipproteġi. Iżda ffaċċjajna wkoll sfidi importanti fl-2017, bl-istat tad-dritt, l-indipendenza tal-ġudikaturi u l-ħidma tal-organizzazzjonijiet tas-soċjetà ċivili taħt theddid f'partijiet tal-Unjoni tagħna. Se nkomplu naħdmu bla heda biex inħarsu d-drittijiet fundamentali, l-istat tad-dritt u l-valuri demokratiċi l-Unjoni tagħna.” Xi inizjattivi ewlenin li jippromwovu d-drittijiet fundamentali fl-2017 jinkludu: Il-Kollokju Annwali dwar id-Drittijiet Fundamentali Ir-rapport jiffoka fuq il-Kollokju Annwali tal-2017 dwar id-Drittijiet Fundamentali, li ġie ddedikat għad-"drittijiet tan-nisa taħt attakk". Il-Kummissjoni wettqet għadd ta' azzjonijiet li jvarjaw mit-tqegħid tad-drittijiet tan-nisa u l-ugwaljanza bejn in-nisa u l-irġiel fl-ogħla livell politiku, għall-finanzjament ta' proġetti bażiċi. Il-Kollokju Annwali tal-2018 dwar id-Drittijiet Fundamentali se jkun iddedikat għad-“Demokrazija fl-UE” u se jsir fis-26 u s-27 ta' Novembru. Il-parteċipanti se jaħdmu flimkien biex jidentifikaw mezzi kif irawmu parteċipazzjoni demokratika ħielsa u miftuħa f'era ta' parteċipazzjoni elettorali dejjem iktar baxxa, ta' populiżmu, ta' diġitalizzazzjoni u ta' theddid għas-soċjetà ċivili. Se tkun opportunità biex jiġi affermat mill-ġdid wieħed mill-valuri ewlenin tal-UE fiż-żmien ta' qabel l-elezzjonijiet Ewropej. Sfond Bid-dħul fis-seħħ tat-Trattat ta' Lisbona fl-1 ta' Diċembru 2009, il-Karta tad-Drittijiet Fundamentali tal-Unjoni Ewropea saret legalment vinkolanti. Id-dispożizzjonijiet tal-Karta huma primarjament indirizzati lejn l-istituzzjonijiet tal-UE u mbagħad lejn l-awtoritajiet nazzjonali meta jkunu qed jimplimentaw id-dritt tal-UE biss. Il-Kummissjoni adottat Strateġija dwar l-implimentazzjoni effettiva tal-Karta li fiha impenjat ruħha li tħejji rapporti annwali li jkopru l-firxa sħiħa tad-dispożizzjonijiet tal-Karta. Ir-rapport ta' din is-sena huwa s-seba' wieħed ta' dan it-tip. Il-Kummissjoni qed taħdem mal-awtoritajiet rilevanti fil-livell nazzjonali u lokali, kif ukoll fil-livell tal-UE, biex tinforma aħjar lin-nies dwar id-drittijiet fundamentali tagħhom u dwar fejn jistgħu jsibu għajnuna jekk id-drittijiet tagħhom ikunu nkisru. Il-Kummissjoni tipprovdi informazzjoni prattika dwar dawn id-drittijiet permezz tal-Portal Ewropew tal-Ġustizzja Elettronika u hija stabbilixxiet djalogu dwar it-trattatament ta' lmenti dwar id-drittijiet fundamentali ma' ombudsmen, korpi tal-ugwaljanza u istituzzjonijiet tad-drittijiet tal-bniedem. Għal iktar informazzjoni Ir-Rapport tal-2017 dwar l-applikazzjoni tal-Karta tad-Drittijiet Fundamentali tal-UE Karta tad-Drittijiet Fundamentali tal-UE